Geweld in Kraaifontein: Vrou doodgeskiet; talle vasFoto: Henk Kruger/African News Agency(ANA) Die voortgesette betogings in die Bloekombos-omgewing van Kraaifontein het tot die dood van ŉ 19-jarige vrou gelei met nog 13 betogers wat in hegtenis geneem is. Die jong vrou is Saterdagmiddag op die perseel van ŉ vragmotoronderneming doodgeskiet. Volgens brig. Novela Potelwa, polisiewoordvoerder, het ŉ groep van nagenoeg 500 betogers omstreeks 15:00 die onderneming bestorm nadat ŉ ligte afleweringsvoertuig buite die depot aan die brand gesteek is. Foto: Phando Jikelo/African News Agency(ANA) Lede van die polisie se openbare orde-eenheid het verhoed dat die betogers die perseel binnedring. “ŉ Skoot is van die perseel af afgevuur en die jong vrou is in die kop getref en is op die toneel dood.” Die betogers het hierna uitmekaargegaan. ŉ 62-jarige man is Saterdagaand in verband met die vrou se skietdood in hegtenis geneem. Altesaam 13 betogers is ook op aanklag van openbare geweld in hegtenis geneem en sal na verwagting Dinsdag in die hof verskyn. Foto: Henk Kruger/African News Agency(ANA) Die betogings hou verband met ŉ operasie om onwettige strukture in die Bloekombos-omgewing van Kraaifontein af te breek. Terwyl wetstoepassingsbeamptes Donderdag strukture afgebreek het, het betogers bande aan die brand gesteek en in ŉ stadium die beamptes met klippe bestook. Nege mense is in hegtenis geneem. Malusi Booi, burgemeesterskomiteelid vir menslike nedersettings in die Kaapstad-metro, het gesê daar is verlede maand in Kraaifontein reeds 21 500 penne verwyder wat gebruik word om persele vir onwettige besetting uit te sit en daar is ook meer as 4 500 vakante strukture verwyder. Foto: Helpus Save Our Farm/Facebook Die afgelope paar weke is honderde strukture op grond langs die Tygerberg-renbaan opgerig. “Die diefstal van die grond en die vernietiging en diefstal van eiendom word ten sterkste veroordeel.” Booi het daarop gewys dat R1,3 miljard se behuisingsprojekte bedreig word weens onwettige grondbesetting. “Van 2018 tot nou is 358 ha se privaat en openbare grond al beset.”